Bal aan die rol vir Sisulu om by Vaalrivier in te gryp | Netwerk24
Bal aan die rol vir Sisulu om by Vaalrivier in te gryp
Deur Dennis Delport 01 Junie 2021 18:48
Die bal is uiteindelik aan die rol vir Lindiwe Sisulu, minister van water en sanitasie, en haar departement om in te gryp by die krisis in die Vaalrivierstelsel.
Steve Motale, Sisulu se woordvoerder, het Dinsdagmiddag gesê dit is net " 'n kwessie van tyd" voordat die departement se herstelwerk aan die rivierstelsel begin.
"Die tender- en verkrygingsprosesse vir die werk aan die Vaalrivierstelsel is reeds aan die gang," sê hy.
Dit kom nadat Sisulu vroeër vanjaar aangedui het dat haar departement die waterdienste by die sukkelende Emfuleni-munisipaliteit sal oorneem.
Sy het toe die inwoners en sakegemeenskap wat deur dié munisipaliteit bedien word, opnuut die versekering gegee dat die departement die waterverskaffing en -infrastruktuur in dié munisipale gebied sal herstel, berig Sarel van der Walt.
Die verwaarloosde water- en sanitasie-infrastruktuur van die Emfuleni-munisipaliteit – wat onder meer Vanderbijlpark, Vereeniging, Evaton, Sebokeng en Vaaloewer bedien – het die afgelope meer as 'n dekade daartoe bygedra dat groot hoeveelhede rioolvuil in die Vaalrivier beland het.
Die besoedeling is so erg dat die Menseregtekommissie dit tot 'n menseregteskending verklaar het.
Sowat 19 miljoen Suid-Afrikaners is afhanklik van die Vaalrivierstelsel se water.
Lees ook: Klag ingedien teen Emfuleni-hoë
Sisulu het Dinsdag in 'n verklaring gesê sy het verlede week finale goedkeuring by die kabinet gekry om by die Emfuleni-munisipaliteit in te gryp. Sy sal vandeesweek verdere gesprekke met belanghebbendes voer oor die pad vorentoe, "en om te verseker dat daar geen verdere vertragings met betrekking tot herstelwerk is nie".
Luidens Sisulu se verklaring Dinsdag is Rand Water ookas administrateur van die projek aangestel.
"Noudat die kabinet ons ingryping goedgekeur het, moet ons skouer aan die wiel sit. Ons moet al ons energie gebruik om die waterkrisis in die Emfuleni-munisipaliteit reg te stel," sê Sisulu.
"Die regering sal die bestaande infrastruktuur herstel, maar ons doen 'n beroep op plaaslike leiers en gemeenskapslede om die infrastruktuur op te pas. Vandalisme bly 'n groot probleem. Dit is slegs die gemeenskap wat dit kan voorkom. Om 'n sukses van die projek te maak, sal beteken dat almal hul kant moet bring en hul volle samewerking moet gee."